b'\n_START_ARTICLE_\nTro\xc5\xa1arina\n_START_PARAGRAPH_\nTro\xc5\xa1arina ali akciza predstavlja specifi\xc4\x8dni davek na porabo.\n_START_SECTION_\nZgodovina tro\xc5\xa1arin\n_START_PARAGRAPH_\nPred pojavom sodobnega pobiranja davkov so dr\xc5\xbeave pobiranje davkov na porabo izvajale to\xc4\x8dkovno, to je na pomembnih strate\xc5\xa1kih mestih, mostovih, prehodih in naselbinah, ob prehodu blaga prek mitnice. Postopoma so se v zrelem srednjem veku v Srednji Evropi iz prvotno te\xc5\xbeko opredeljivih prometno-tr\xc5\xbenih dajatev razvile posamezne dajatve, ki ji je med seboj mogo\xc4\x8de lo\xc4\x8devati, in med temi dajatvami se pojavijo tudi tim. naklade, ki so se na mitnicah pobirale za posebej dolo\xc4\x8deno in praviloma manj \xc5\xa1tevilno blago, in ki so predstavljale staro obliko tro\xc5\xa1arinskih dajatev. S tro\xc5\xa1arinami so dr\xc5\xbeave obdav\xc4\x8devale promet tekstila, alkohola, soli, voska in razno drugo blago._NEWLINE_Pobiranje tro\xc5\xa1arin je iz tak\xc5\xa1nih ali druga\xc4\x8dnih razlogov do\xc5\xbeivljalo kritike strokovnjakov- nekateri so v njih videli obliko prikrite kraje, posebej pomembna pa je bila ekonomska kritika Adama Smitha in Davida Ricarda, da tro\xc5\xa1arina deformira tr\xc5\xbeno alokacijo sredstev. Po prvi svetovni vojni so po svetu pobiranje tro\xc5\xa1arin postopoma pri\xc4\x8deli opu\xc5\xa1\xc4\x8dati in ga nadome\xc5\xa1\xc4\x8dati s splo\xc5\xa1nim prometnim davkom. Za tro\xc5\xa1arine je namre\xc4\x8d po eni strani zna\xc4\x8dilno, da je z njimi mogo\xc4\x8de zbrati obse\xc5\xbene prihodke, po drugi strani pa so zanje zna\xc4\x8dilni visoki stro\xc5\xa1ki organiziranja in izvajanja njihovega pobiranja. Toda v sodobnem svetu zaradi zmanj\xc5\xa1evanja carinskih stopenj vse ve\xc4\x8d dr\xc5\xbeav ponovno pobira tro\xc5\xa1arinske dajatve in hkrati tudi splo\xc5\xa1ni prometni davek.\n_START_SECTION_\nPobiranje tro\xc5\xa1arin v Republiki Sloveniji\n_START_PARAGRAPH_\nRepublika Slovenija je zaradi vklju\xc4\x8devanja v Evropsko unijo morala vpeljati tro\xc5\xa1arinski sistem, zato je bil decembra 1999 sprejet Zakon o tro\xc5\xa1arinah, za izvajanje tro\xc5\xa1arinskega nadzora pa je postala zadol\xc5\xbeena Carinska uprava Republike Slovenije. Slovenski tro\xc5\xa1arinski izdelki so bili sprva alkohol, alkoholne pija\xc4\x8de, toba\xc4\x8dni izdelki, mineralna olja in zemeljski plin. Zaradi vstopa v Evropsko unijo je bil nabor tro\xc5\xa1arinskih izdelkov raz\xc5\xa1irjen na premog, biogorivo in elektri\xc4\x8dno energijo, pri \xc4\x8demer je dr\xc5\xbeava tro\xc5\xa1arine na elektri\xc4\x8dno energijo pri\xc4\x8dela pobirati \xc5\xa1ele leta 2007. Po zdru\xc5\xbeitvi Carinske uprave Republike Slovenije in Dav\xc4\x8dne uprave Republike Slovenije leta 2014 je pobiranje tro\xc5\xa1arin in izvajanje tro\xc5\xa1arinskega nadzora v rokah Finan\xc4\x8dne uprave Republike Slovenije.'